b'\n_START_ARTICLE_\nGjetholbatteriet\n_START_PARAGRAPH_\nGjetholbatteriet, p\xc3\xa5 folkemunne ofte omtalt som Batteriet, er et befestningsanlegg som ligger i fjellsiden bak Nedre Eiker kirke. Anlegget ble p\xc3\xa5begynt i 1898 for forsvar av Drammensdalen og inngikk som ett av mange batterianlegg som ble bygget i \xc3\xa5rene 1898-1903 for det tilfelle at det kom til krig mot Sverige. Geitholbatteriet inng\xc3\xa5r som ett av anleggene i Drammenslinjen. De to andre var Bragernes\xc3\xa5sen \xc3\xb8stre og vestre batteri i Drammen. Disse batteriene med en skuddvidde p\xc3\xa5 ca. 6500\xc2\xa0m kunne dekke Kobbervikdalen og Konnerud, men ikke hindre en kryssing av Drammenselven lenger mot vest enn til ca. der en finner Solberg skole i dag. For \xc3\xa5 sikre Drammenselven ytterligere valgte en \xc3\xa5 bygge en skanse p\xc3\xa5 Solbergfjellet, p\xc3\xa5 Geithol. I en h\xc3\xb8yde av 85\xc2\xa0moh. ble det bygget et anlegg fordelt over tre niv\xc3\xa5er, hvert med standplass for to kanoner. Arbeidet ble utf\xc3\xb8rt av lokale bygdefolk under oppsyn av artillerioffiserer fra Hvalsmoen._NEWLINE_Bestykningen var hurtigskytende franske feltkanoner av fabrikat Schneider Canet, kaliber 7,5\xc2\xa0cm, modell 1898. Prim\xc3\xa6rt skulle batteriet dekke veien Hagatjern \xe2\x80\x93 Mj\xc3\xb8ndalen, men kunne ogs\xc3\xa5 rettes mot \xc3\xb8st i samvirke med Vestre batteri p\xc3\xa5 Bragenes\xc3\xa5sen og mot vest i retning Hokksund eller Hougsund som var datidens navn._NEWLINE_Batteriet ble utf\xc3\xb8rt med et brystvern p\xc3\xa5 ca. 0,9\xc2\xa0m. De f\xc3\xb8rste 0,6\xc2\xa0m som en stenmur ar r\xc3\xa5dkilt granitt med en fylling p\xc3\xa5 toppen og i front av grus og jord. H\xc3\xb8ydeforskjellen mellom standplassene er ca. 1\xc2\xa0m med ramper for fremf\xc3\xb8ring av kanonene. Anlegget er i dag (2010) noe preget av tidens tann idet enkelte deler har f\xc3\xa5tt en noe \xc2\xabrundere form\xc2\xbb._NEWLINE_En s\xc3\xa6regenhet ved Geitholbatteriet er en 120\xc2\xa0m lang dekket vei inn til anleggets venstre fl\xc3\xb8y. Denne ga en viss beskyttelse ved innrykk og uttrykk og kunne tjene som oppstallingsplass for hester og vogner. Veien er delvis nedsprengt og med en brystvernsmur. Dette ga en dekning p\xc3\xa5 ca. 2\xc2\xa0m, noe som er i minste laget og stridsinstruksen anbefaler at veien kamufleres med bar og kvist. En annen s\xc3\xa6regenhet er et felt med lyst fjell like bak batteriet. Dette kunne tjene som anvisning av batteriets posisjon og ble anbefalt kamuflert._NEWLINE_Batteriet skulle settes opp med ca. 100 mann. Derav fire offiserer, syv underoffiserer og 87 konstabler og menige. Hver kanon var oppsatt med en kanonkommand\xc3\xb8r og seks mann._NEWLINE_Til transport av kanoner, ammunisjon og utstyr trengtes 65 hester. Mannskaper og hester skulle innkvarteres ved Solberg g\xc3\xa5rd og Solberg Spinderi._NEWLINE_I 1965 ble Geitholbatteriet overdratt fra Forsvarsdepartementet til Nedre Eiker kommune og holdes vedlike av Solbergelvas velforening. Flaggstang ble oppsatt i f\xc3\xb8rste halvdel av 1950-tallet.\n_START_SECTION_\n1905 - 2005 - Unionsoppl\xc3\xb8sningen\n_START_PARAGRAPH_\nI 1955 startet Solberg Musikkorps en tradisjon: i juni hvert \xc3\xa5r arrangeres Batteristevnet til minne om Unionsoppl\xc3\xb8sningen. I senere \xc3\xa5r har ogs\xc3\xa5 Eiker Historielag og Eiker Arkiv g\xc3\xa5tt inn som medarrang\xc3\xb8rer. Den 7. juni 2005 var det et st\xc3\xb8rre arrangement til minne om 100-\xc3\xa5rsjubileet for Unionsoppl\xc3\xb8sningen.'